
ברכה, קללה וחודש אלול 
איתמר אמיתי

יומא חד הוו חכימייא בבי מדרשא שואלין, ואמרין, קללות שבתורת כהנים, אינון כנגד בית ראשון. קללות שבמשנה תורה כנגד בית שני וגלות אחרון. בקללות שבתורת כהנים, אית בהו הבטחות, וחביבו דקב"ה לישראל. דכתיב, וזכרתי את בריתי יעקב וגו'. וכתיב ואף גם זאת בהיותם בארץ אויביהם. קללות שבמשנה תורה, לית בהו הבטחות, ולית בהו נחמה כלל, כמא דכתיב בקללות קדמאין. ולא הוו ידעי...
אשגח ודייק ואשכח, דכתיב, והיו חייך תלויים לך מנגד ופחדת לילה ויומם ולא תאמין בחייך. ואע"ג דידעי חבריא זמן, אינון חיים, תלוין קמן וספיקן. ועיקרא איהו ויציבן מלין.

זוהר חדש, פרשת כי תבוא
לאחר רשימות מצוות מגוונות וארוכות בהן עסקנו בפרשות הקודמות, פרשת השבוע מזמנת לנו שוב כריתת ברית בין עם ישראל לקב"ה בערבות מואב, ערב הכניסה לארץ. לברית נלווים רצפי ברכות וקללות:

וְהָיָה, אִם-שָׁמוֹעַ תִּשְׁמַע בְּקוֹל יְהוָה אֱלֹהֶיךָ, לִשְׁמֹר לַעֲשׂוֹת אֶת-כָּל-מִצְו‍ֹתָיו, אֲשֶׁר אָנֹכִי מְצַוְּךָ הַיּוֹם--וּנְתָנְךָ יְהוָה אֱלֹהֶיךָ, עֶלְיוֹן, עַל, כָּל-גּוֹיֵי הָאָרֶץ: וּבָאוּ עָלֶיךָ כָּל-הַבְּרָכוֹת הָאֵלֶּה, וְהִשִּׂיגֻךָ...
וְהָיָה, אִם-לֹא תִשְׁמַע בְּקוֹל יְהוָה אֱלֹהֶיךָ, לִשְׁמֹר לַעֲשׂוֹת אֶת-כָּל-מִצְו‍ֹתָיו וְחֻקֹּתָיו, אֲשֶׁר אָנֹכִי מְצַוְּךָ הַיּוֹם--וּבָאוּ עָלֶיךָ כָּל-הַקְּלָלוֹת הָאֵלֶּה, וְהִשִּׂיגוּךָ
...

הציטוט למעלה לא משקף נכונה את היחס בין כמות הברכות והקללות בפרשה, בפועל, ניתן לשים לב ברפרוף זריז על הפרשה בחומש שבעוד שהברכות נגמרות לאחר דפדוף דף אחד או שניים, לקללות נדרשים מעט יותר דפים, זאת בשל הנפח הגדול שהן תופסות.

עובדה זו יכולה לעצבן או אף להעציב מעט, ולכל הפחות דורשת עיון והעמקה – מדוע להתרכז יותר ברע ובחיסרון מאשר בטוב?

במישור יותר רוחני ועקרוני, שאלת היחס לרע ולחיסרון פוגשת אותנו גם במחזור זמן נוסף שאנו נתונים בו: חודש אלול התחיל לא מזמן ואנו מתחילים לגשש דרכנו בזהירות לשנה החדשה. המהלך עובר דרך כריתת ברית תשובה עם ה', דבר שמחייב אותנו לתת את הדעת על עניין היחס המתאים לחסרונות שלנו. 

ננסה לגעת בשאלה זו דרך דבריהם של גדולי החסידות.

האדמו"ר מאיזבצ'א מתייחס לרשימת הארורים שכתובה בפרשתנו – הקודמים לברכות ולקללות שנגענו בהם קודם:
הנה השם יתברך נתן התורה לישראל להשלים חסרונם.. שמחמת זה לא נתן השם יתברך את התורה למלאכי השרת יען שהם היו רוצים רק להתענג מהדברי תורה ולא להשלים חסרונם, ודברי תורה נתנו רק לישראל שעל ידי התורה יבררו עצמם ויהיה מדרגתם אחר-כך גדול מאוד. ואיתא בפירוש רש"י ז"ל שי"א ארורים שיש כאן הם נגד י"א שבטים, והיינו מחמת שבכל אחד היה חסרון נטבע בו בתולדה לכן נאמר י"א ארורים.

אנו רגילים להתייחס אל עצמנו כאל שלמים, מסתובבים בעולם מרוצים מעצמנו, מלאים. לעומתנו, אומר האדמו"ר, בכל אחד מהשבטים מוטבע חיסרון יסודי, ארירות, שהם הקשר היחיד שלהם לתורה.
ללא החיסרון אנו מספיקים לעצמנו, וככאלו – המלאכים נעלים הרבה יותר מאתנו. רק החיסרון שובר את הארשת המדומה שאנו עוטים על עצמנו, עושה אותנו נזקקים, בלתי שלמים שמחפשים השלמה ופתוחים לקיים יחסים עם המֵעבר לנו. דווקא דרך רובד נמוך יותר בהוויה אנו מפתחים זיקה נורא חזקה לתורה שניתנה לנו ע"י הקב"ה, היא זו שמשלימה את החסרון שלנו. 

לאור דבריו המשמעותיים ניתן להבין את הדגש המיוחד ששמה התורה על הקללות, שהינן בסה"כ היישרת מבט לחיסרון הטבוע במציאות. 
את החיסרון המדובר אנו צריכים להעלות בתודעתנו באופן מתמיד. 

כך רבי בנימין מזאלאשיץ, בשם הבעש"ט:
שמעתי אומרים בשם הישיש וחסיד הריב"ש ז"ל, על פסוק "והיו חייך תלויים לך מנגד, ופחדת לילה ויומם ולא תאמין בחייך", כי לעולם צריך האדם שימצא בעבודתו להשם יתברך איזה חסרון, או שימצא איזו פנייה, אפילו דקה מן הדקה מאוד, או שלא עשה כתיקונו באהבה ויראה כדקא יאות, ואז כשעובד אחר כך את השם יתברך, במצוה הזאת, יהיה נזהר שיעשה אותה ביראה ואהבה, יותר ממה שעשה בתחלה, ושלא ימצא אפילו פנייה דקה בעבודתו להשם יתברך שמו, ואחר כך יחפש יותר וימצא עוד איזה חיסרון אפילו בעבודה זו... ונמצא שעל ידי זה ילך ממעלה למעלה כל ימי חייו... וזה כלל גדול שאי אפשר לאדם לעמוד על מדרגה אחת, כי "החיות רצוא ושוב" (יחזקאל א'), ואם אינו יכול להלוך במעלה יתירה, אז מוכרח הוא ליפול גם ממדרגה זאת... "ולא תאמין בחייך", ר"ל שלא תאמין לך שיש לך החיות, אלא יהיה בדעתך כל ימיך שעדיין לא הגעת אליו...

"והיו חייך תלויים לך מנגד, ופחדת לילה ויומם ולא תאמין בחייך", זו אחת מהקללות שמופיעה ברצף הקללות אצלנו. במהלך פרשני-חסידי די אופייני, דורש הבעש"ט את הקללה באופן הפוך, ומוציא ממנה הדרכה רוחנית לאדם. כמעין פאראפרזה הפוכה לתורה רפ"ב המפורסמת של ר' נחמן
, הבעש"ט תובע מהחסיד לפשפש במעשיו שוב ושוב במטרה למצוא בהם חיסרון. החיסרון כאן הוא המנוע היחיד שיכול לדחוף את האדם להתקדמות. החיים בנויים באופן דינמי, רצוא ושוב, רצוא או שוב, או שהאדם יתעלה למדרגה נוספת או שיפול גם מהמדרגה הנוכחית שהוא נמצא בה, אין אחיזה מוחלטת. תודעת החיסרון החריפה היא האופציה שפותחת בפנינו שביל לתיקון ושיפור, אחרת אנחנו נשלה את עצמנו עם תחושות נעימות וורודות של התחדשות, שתהיינה מנותקות לחלוטין מהריאליה של החיים. 
נותרנו אם כן עם תודעת חיסרון נוקבת שתיקח אותנו בחודש אלול למקום מאוד רציני ואחראי, אך הנפש לא נשארת שקטה ושלווה מכך. ישנה תחושה שחזרנו לחודש אלול של רעדת הדגים שבים טרם הכניסה החסידות בו מעט חיים, שלעיתים נכוונו ממנו כל כך עד שאת ריחו הלא-נעים אנו מריחים ממרחקים.
מה קורה אצל רבי נחמן מברסלב?
"וַתְּחַסְּרֵהוּ מְעַט מֵאֱלקִים וְכָבוֹד וְהָדָר תְּעַטְּרֵהוּ", הנה ידוע כי כל מה שחסר לאדם הן ברוחני הן בגשמי החיסרון הוא בהשכינה, שהוא בחינת אלקים וזהו ותחסרהוּ בודאי מעט מאלקים הינו החיסרון בודאי מאלקים, הינו בהשכינה אך כשידע זאת, שהחיסרון הוא למעלה ולמטה בודאי יהיה לו צער גדול ועצבות, ולא יוכל לעבד השם יתברך בשמחה לכך צריך להשיב לעצמו, מה אני ומה חיי כי המלך בעצמו מספר לי החיסרון שלו וכי יש כבוד גדול מזה מתוך כך בא לשמחה גדולה, ונתחדשו הַמוחין שלו" וְכָבוֹד וְהָדָר תְּעַטְּרֵהוּ" היינו על ידי כבוד והדר שיש לו שהמלך בעצמו מספר לו החסרון תעטרהו במוחין חדשים.

ר"נ לוקח אותנו למקום אחר לגמרי. החיסרון שחשבנו שהוא פרטי אך ורק לנו הופך לחיסרון מטאפיזי של השכינה, (הצד הנשי והנוכחות האימננטית של האלוקות), מה שעל פניו אמור רק להעציב אותנו עוד יותר אך ב"הפוך על הפוך" גורם לתוצאה ההפוכה.
הצער האישי והמבאס שלי הופך לפתח לקשר עם הקב"ה בעצמו. קשר שמעורר שמחה והתחדשות המוחין, אני לא לבד בעולם. מציאת החיסרון מובילה ליצירת הדיאלוג.

ההיחשפות לתודעה כזו משנה את הפרספקטיבה ואת ההתכוונות הנפשית של האדם. החיסרון שבד בבד מתגלה כאלוקי,
 פותח אופציה להשגה משמעותית ולהתחדשות המוחין.

לסיום אגע, במשיכת מכחול לא מעמיקה, בחלקים מתורה אחרת של רבי נחמן, בה הוא הולך בכיוון מעט שונה, נראה לי שכאן הוא מצליח, לא כמו בתורה הקודמת, לשמר בתוך התשובה לחיסרון משהו מהחיסרון עצמו.
הנה יקר גנוחי ונוה (שקורין קרעכץ) מאיש ישראלי, כי הוא שלמות החסרונות. כי על ידי בחינת הנשימה, שהוא הרוח חיים, נברא העולם, כמו שכתוב (תהלים ל"ג): 'וברוח פיו כל צבאם'. וחידוש העולם יהיה גם כן בבחינת הרוח, כמו שכתוב (שם ק"ד): 'תשלח רוחך יבראון ותחדש פני אדמה'. והוא גם כן חיות האדם. כי חיות האדם הוא הנשימה, כמו שכתוב (בראשית ב'): 'ויפח באפיו נשמת חיים'. וכתיב (שם פס' ז'): 'כל אשר נשמת רוח חיים באפיו'. וכמו שאמרו חכמים: 'אם תחסר הנשימה – תחסר החיים'. נמצא, כי עיקר חיות כל הדברים הוא בבחינת רוח; וכשיש חיסרון באיזה דבר, עיקר החיסרון הוא בבחינת החיות של אותו הדבר, שהוא בחינת הרוח-חיים של אותו הדבר, לאשר הרוח הוא המקיים הדבר. והאנחה הוא אריכת הנשימה, והוא בבחינת 'ארך אפים'. דהיינו מאריך רוחה, ועל כן כשמתאנח על החיסרון ומאריך רוחה, הוא ממשיך רוח-החיים להחיסרון, כי עיקר החיסרון הוא הסתלקות הרוח-חיים כנ"ל, ועל כן על-ידי האנחה משלים החיסרון..

החיסרון הוא השלילה עצמה, התחושה שמשהו צפון ומסתתר מאיתנו במציאות ואנו לא מצליחים למצאו. השכיחות של החוויה הקיומית הזו מתבטאת בהשוואה לתהליך הנשימה. החידוש כאן הוא שהחיסרון לא מדכא את רבי נחמן ומוביל לסירוב לחיים, האנחה של רבי נחמן היא המשכת רוח חיים לחיסרון. רוח החיים היא המקום שמצליח להשלים את החיסרון תוך כדי הכלתו בתוכו, אך לא כיסוד מפרק
 אלא כתנועה שמצליחה להיות חלק מהחיים עצמם.

רבי נחמן מלמד אותנו למצוא את גלעין הטוב שברע ובחיסרון עצמם, את הברכה שבקללות.

� מטרת המאמר היא להאיר זווית מסוימת, שלי, על כל פנים, היתה מעט חסרה בקווי המיתאר של חודש אלול, ולא יותר מכך. תודה ליואל כץ ולאורי מייטליס על הארות מחכימות שתרמו לניסוח הסופי של המאמר.


� דברים כ"ח; פסוקים א'-ב', ט"ו. 


� הרב מרדכי יוסף ליינר; מי השילוח, חלק שני, פרשת כי תבוא ד"ה "וענו הלווים..".


� בעש"ט על התורה, פרשת כי תבוא, עמ' 245. 


� ליקוטי מוהר"ן קמא, תורה רפ"ב:


רַק צָרִיך לְחַפֵּשׂ וְלִמְצא בְּעַצְמוֹ אֵיזֶה מְעַט טוֹב כִּי אֵיך אֶפְשָׁר שֶׁלּא עָשָׂה מִיָּמָיו אֵיזֶה מִצְוָה אוֹ דָּבָר טוֹב וְאַף שֶׁכְּשֶׁמַּתְחִיל לְהִסְתַּכֵּל בְּאוֹתוֹ הַדָּבָר הַטּוֹב הוּא רוֹאֶה שֶׁהוּא גַּם כֵּן מָלֵא פְּצָעִים וְאֵין בּוֹ מְתֹם הַיְנוּ שֶׁרוֹאֶה שֶׁגַּם הַמִּצְוָה וְהַדָּבָר שֶׁבִּקְדֻשָּׁה שֶׁזָּכָה לַעֲשׂוֹת הוּא גַּם כֵּן מָלֵא פְּנִיּוֹת וּמַחֲשָׁבוֹת זָרוֹת וּפְגָמִים הַרְבֵּה עִם כָּל זֶה אֵיך אֶפְשָׁר שֶׁלּא יִהְיֶה בְּאוֹתָהּ הַמִּצְוָה וְהַדָּבָר שֶׁבִּקְדֻשָּׁה אֵיזֶה מְעַט טוֹב כִּי עַל כָּל פָּנִים אֵיך שֶׁהוּא, עַל כָּל פָּנִים הָיָה אֵיזֶה נְקֻדָּה טוֹבָה בְּהַמִּצְוָה וְהַדָּבָר טוֹב שֶׁעָשָׂה כִּי צָרִיך הָאָדָם לְחַפֵּשׂ וּלְבַקֵּשׁ לִמְצא בְּעַצְמוֹ אֵיזֶה מְעַט טוֹב כְּדֵי לְהַחֲיוֹת אֶת עַצְמוֹ, וְלָבוֹא לִידֵי שִׂמְחָה כַּנַּ"ל וְעַל יְדֵי זֶה שֶׁמְּחַפֵּשׂ וּמוֹצֵא בְּעַצְמוֹ עֲדַיִן מְעַט טוֹב עַל יְדֵי זֶה הוּא יוֹצֵא בֶּאֱמֶת מִכַּף חוֹבָה לְכַף זְכוּת וְיוּכַל לָשׁוּב בִּתְשׁוּבָה בִּבְחִינוֹת "וְעוֹד מְעַט וְאֵין רָשָׁע וְהִתְבּוֹנַנְתָּ עַל מְקוֹמוֹ וְאֵינֶנּוּ" כַּנַּ"ל...


ניתן להסביר את הניגוד בין שני הקטעים בכך שהדרכתו של הבעש"ט מתיימרת לשרטט הצעה להתקדמות רוחנית, לעומת תורתו של רבי נחמן שאמורה להציל את האדם מייאוש 'ותו לא'. במידה מסוימת ניתן אף להשוות בין קטע זה של הבעש"ט לתורת התשובה של רבי נחמן "תשובה על התשובה". (עיין ליקוטי מוהר"ן קמא, תורה ו' ובמאמרו הנפלא של הרב שג"ר עליה: שובי נפשי, בעיקר עמ' 26-31)


� ליקוטי מוהר"ן קמא, תורה פ"ט.


� כמו שפעם נאמר לי, "גם חשבון נפש יכול להיעשות לבד, ויכול להיעשות מול מישהו, עם מישהו."


� אולי קפקא יכול להוות דוגמה למצב כזה.


� להקבלה לתורה זו הגעתי דרך מאמר של (הרב?) דן האוזר, עיונים במשנת חסידות ברסלב, 11, בית המדרש האלקטרוני של ישיבת הר עציון. להרחבה עיין במאמר שם באריכות.


� ובלשונו של הזוהר הקדוש (המשך קטע הפתיחה): "אדהכי, עבר חד רוחא, ואפריש לון, וסליק אליהו גו גלגלא דנורא, ואשתאר רבי שמעון, ובכי, ואדמוך אפיתחא דמערתא, אדהכי, אתא אליהו ז"ל, אמר, קום רבי שמעון אתער משנתך, זכאה חולקך, דקב"ה בעי ביקרך. כל הבטחות ונחמות דישראל, בהני קללות כתיבי"

